钦定古今图书集成/明伦汇编/家范典/第083卷 > 曹大家女诫 > 《专心》
## 钦定古今图书集成/明伦汇编/家范典/第083卷 > 曹大家女诫 > 《专心》

礼，夫有再娶之义，妇无二适之文。故曰：“夫者天也。”天
固不可违，夫固不可逃也。行违神祗，天则伐之；礼义
有愆，夫则薄之。故《女宪》曰：“得意一人，是谓永毕；失意
一人，是谓永讫。”由斯言之，夫不可不求其心，然所求
者，亦非谓佞媚苟亲也。固莫若专心正色，礼义居洁，
耳无涂听，目无邪视，出无冶容，入无废饰，无聚会群
辈，无看视门户，此则谓“专心正色”矣。若夫动静轻脱，
视听陕输，入则乱发坏形，出则窈窕作态，说所不当
道，观所不当视，此谓“不能专心正色”矣。